Jehofa ga se Modimo yo o sa fetofetogeng le maemo, yo o sa amegeng ka batho kgotsa yo o bogale, jaaka baeteledipele ba bodumedi gantsi ba mo tlhalosa. Go farologana le seo, o tekatekano, o fetofetoga le maemo e bile o pelotlhomogi. Fa a ikaelela go atlhola baikepi, o dirisa baemedi ba gagwe ba mo lefatsheng pele gore ba ba tlhagise, ka gonne o rata go bona baikepi ba dira se Baninife ba ileng ba se dira—go ikwatlhaya le go fetola ditsela tsa bone. (Esekiele 33:11) Jehofa o ne a raya moporofeti wa gagwe Jeremia a re: “Ka nako epe fela e ke ka buang ka yone kgatlhanong le setšhaba le bogosi go bo kumola le go bo rutla le go bo senya, mme setšhaba seo se boa mo bosuleng jwa sone jo ke buileng ka jone, le nna ke tla ikwatlhaela masetlapelo a ke neng ke akantse go a diragatsa mo go sone.”—Jeremia 18:7, 8.